Pakuotės lapelis: informacija vartotojui

Doxy-M-ratiopharm 100 mg tabletės
doksiciklinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Doxy-M-ratiopharm ir kam jis vartojamas
2. Kas žinotina prieš vartojant Doxy-M-ratiopharm 
3. Kaip vartoti Doxy-M-ratiopharm 
4. Galimas šalutinis poveikis
5. Kaip laikyti Doxy-M-ratiopharm 
6. Pakuotės turinys ir kita informacija


1.	Kas yra Doxy-M-ratiopharm ir kam jis vartojamas

Doxy-M-ratiopharm yra plataus veikimo spektro tetraciklinų grupės antibiotikas.
Doxy-M-ratiopharm vartojamos doksiciklinui jautrių mikroorganizmų sukeltų infekcinių ligų gydimui:

· kvėpavimo takų, pvz., lėtinio paūmėjusio bronchito, sinusito, pneumonijos, sukeltos Mycoplasma, Rickettsia, Chlamydia;
· lyties organų ir šlapimo takų, pvz., prostatito, uretrito, sukelto Chlamydia trachomatis, Ureaplasma urealyticum;
· lytiškai plintančių ligų, pvz., gonorėjos, sifilio (jei pacientas yra alergiškas penicilinui);
· choleros;
· odos ir poodinio audinio: paprastųjų spuogų;
· akių: trachomos, junginės uždegimo, sukelto Chlamydia trachomatis; 
· Laimo ligos ankstyvosios stadijos;
· retų infekcinių ligų: bruceliozės (kartu su streptomicinu), psitakozės, melioidozės, buboninio maro, riketsiozės, kirkšninės granulomos.


2.	Kas žinotina prieš vartojant Doxy-M-ratiopharm 

Doxy-M-ratiopharm vartoti draudžiama:
· jeigu yra alergija veikliajai medžiagai, kitiems tetraciklinų grupės antibiotikams arba bet kuriai pagalbinei šio vaisto medžiagai (jos išvardytos 6 skyriuje);
· pacientams, turintiems inkstų ir kepenų sutrikimų specialaus dozavimo nereikia. Tačiau jeigu yra labai sutrikusi kepenų funkcija Doxy M-ratiopharm negalima vartoti;
· nėštumo ir žindymo laikotarpiu.

Doxy-M-ratiopharm negalima vartoti dantų vystymosi laikotarpiu (nėštumo laikotarpiu, kūdikiams ir vaikams iki 8 metų), nes vartojimas gali sukelti pastovų dantų spalvos pokytį (gelsvai pilki dantys) arba sutrikdyti normalų dantų augimą.
Gali pasitaikyti aplinkybių (pvz.: sunki arba grėsminga gyvybei būklė), kuomet Jūsų gydytojas gali nuspręsti, kad jaunesniam negu 8 metų vaikui Doxy-M-ratiopharm vartojimo nauda yra didesnė negu rizika ir reikia paskirti šį vaistą vartoti.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Doxy-M-ratiopharm.

· Gliukozės kiekis kraujyje. Jei Doxy-M-ratiopharm vartojamas kartu su vaistais, mažinančiais gliukozės kiekį kraujyje, krešumą (žr. sk. Kiti vaistai ir Doxy-M-ratiopharm), gydytojas turėtų sekti gliukozės kiekį kraujyje ir kraujo krešumą, prireikus, sumažinti šių vaistų dozę.
· Laboratoriniai tyrimai. Tetraciklinų vartojimas gali nulemti neteisingus gliukozės, baltymo, urobilinogeno (tulžies pigmento) ir katecholaminų (medžiagų grupė, kuriai priklauso ir adrenalinas) kiekio nustatymo šlapime rezultatus.
· Fototoksinės reakcijos. Veikiant saulės spinduliams, atvirose odos vietose gali atsirasti fototoksinių reakcijų (žalingas šviesos poveikis) (žr. sk. Šalutinis poveikis). Pacientams, kuriuos gali paveikti tiesioginiai saulės ar ultravioletiniai spinduliai, reikia nurodyti, kad vartojant tetraciklino grupės antibiotikų galima ši reakcija ir reikėtų vengti tiesioginių saulės spindulių; atsiradus pirmiesiems odos paraudimo požymiams, antibiotiko vartojimą reikia nutraukti.
· Bendroji anestezija. Jei ligonis vartoja Doxy-M-ratiopharm ir jam reikia atlikti bendrąją anesteziją, prieš ją atliekant pacientas turi pasakyti gydytojui, apie vartojamus vaistus, kadangi doksiciklinas ir metoksifluranas (anestezijoje vartojamos dujos) gali sukelti inkstų funkcijos nepakankamumą. (žr. sk. Kitų vaistų vartojimas).
· Inkstų ir kepenų funkcija. Vartojant vaisto ilgai (t.y. ilgiau nei 21 parą), reikia reguliariai tirti kraują, inkstų ir kepenų funkciją. Norint išvengti ligos pasikartojimo sergant gonokokų sukelta infekcine liga, baigus gydymą dar 3-4 paras reikia vartoti preparato, laikantis gydytojo nurodymų.
· Ezofagitas ir stemplės išopėjimas. Pacientams, vartojusiems tetraciklino grupės antibiotikų, tarp jų ir doksiciklino, kapsulių ar tablečių forma, pasitaikė ezofagito ir stemplės išopėjimo atvejų. Daugelis iš jų vaisto vartojo prieš pat miegą ar užgėrė vaistą nepakankamu skysčio kiekiu.
· Padidėjusio jautrumo reakcija. Jeigu pasireiškė ūminė sunki padidėjusio jautrumo (pvz., anafilaksinė) reakcija, gydymą Doxy-M-ratiopharm būtina nedelsiant nutraukti ir imtis tinkamų skubios pagalbos priemonių (pvz., antihistamininius vaistus, kortikosteroidus, simpatomimetinius vaistus, jei reikia - dirbtinį ventiliavimą).
· Jarišo-Herksheimerio reakcija. Pradėjus gydymą doksiciklinu, kai kuriems pacientams, sergantiems spirochetos suketa infekcija, gali pasireikšti Jarišo-Herksheimerio reakcija (padidėja kūno temperatūra (pasireiškia karščiavimas), atsiranda šaltkrėtis, galvos skausmas, raumenų skausmas ir odos bėrimas).

Pacientams, sergantiems sunkiąja miastenija, dėl galimos nervo ir raumens jungties blokados, tetraciklinų grupės antibiotikus vartoti reikia atsargiai.
Pacientai, kuriems nustatytas kepenų funkcijos sutrikimas
Esant kepenų funkcijos sutrikimui, doksiciklino reikia vartoti atsargiai. Taip pat doksiciklino reikia skirti atsargiai kartu su vaistais, kurie gali turėti toksinį poveikį kepenims. 

Senyvi pacientai
Senyviems pacientams ypatingų atsargumo priemonių imtis nereikia.

Vaikams ir paaugliams
Dėl dozės dydžio šis vaistas netinka vartoti jaunesniems kaip 8 metų vaikams. 

Kiti vaistai ir Doxy-M-ratiopharm
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vaistai, kurie gali turėti įtakos Doxy-M-ratiopharm poveikiui
Gali sutrikdyti doksiciklino absorbciją virškinimo trakte:
-	magnio ir aliuminio dvivalenčiai arba trivalenčiai katijonai, esantys skrandžio rūgštingumą mažinančių vaistų sudėtyje;
· kalcis (pienas ir jo produktai, vaisių sultys su kalcio priedu). Tarp doksiciklino ir kitų vaistų arba tokių maisto produktų, kuriuose yra kalcio, vartojimo reikia daryti 2-3 valandų pertraukas;
· geležies preparatai;
· aktyvintoji anglis;
-	cholestiraminas.

Gali sutrumpėti doksiciklino pusinės eliminacijos laikas (pagreitėti doksiciklino skilimas), vartojant kartu su:
· rifampicinu (antibiotikas);
· barbitūratais (vartojami epilepsijai gydyti);
· karbamazepinu ar fenitoinu.

Vartojant šių vaistų kartu, gali tekti didinti Doxy-M-ratiopharm dozę.
Gali sutrumpinti doksiciklino pusinės eliminacijos laiką:
· alkoholis. Tuomet vartojamos Doxy-M-ratiopharm nesukelia tinkamo poveikio, nes nesusidaro pakankama vaisto koncentracija kraujyje.

Vaistai, kurių poveikiui įtakos gali turėti Doxy-M-ratiopharm 100 mg tabletės
Doxy-M-ratiopharm gali sustiprinti šių vaistų poveikį (žr. sk. Specialių atsargumo
priemonių reikia):
· gliukozės kiekį kraujyje mažinantys vaistai (geriamieji vaistai cukriniam diabetui gydyti). Doxy-M-ratiopharm gali sustiprinti sulfanilurėjos preparatų (geriamųjų vaistų cukriniam diabetui gydyti) poveikį. Jei vartojama kartu su šiais vaistais, reikia tikrinti gliukozės kiekį kraujyje, prireikus būtina sumažinti šių vaistų dozę;
· krešumą mažinantys vaistai (dikumarolio grupės antikoaguliantai). Vartojant Doxy-M-ratiopharm kartu su antikoaguliantais, pvz., varfarinu, dėl tetraciklinų slopinamojo poveikio plazmos protrombino aktyvumui, gali prireikti mažinti antikoaguliantų dozę;
· ciklosporinas A (imuninę sistemą slopinantis vaistas). Doxy-M-ratiopharm gali padidinti ciklosporino kiekį plazmoje, todėl jų vartojant kartu reikia atidžiai stebėti kiekį kraujyje.

Doxy-M-ratiopharm gali susilpninti šių vaistų poveikį:
· penicilinai. Doksiciklino vartoti kartu su penicilinais nerekomenduojama, kadangi doksiciklinas silpnina jų baktericidinį poveikį.

Kita sąveika
· Vaistai, turintys toksišką poveikį inkstams ir metoksifluranas. Jei doksiciklino vartojama kartu su toksinio poveikio inkstams vaistais arba tokiam pacientui anestezija sukeliama bendruoju anestetiku metoksifluranu (anestezijoje vartojamos dujos), gali pasireikšti inkstų funkcijos nepakankamumas (žr. sk. Specialių atsargumo priemonių reikia). Izotretinoinas. Doxy-M-ratiopharm negalima vartoti prieš pat pradedant spuogų gydymą izotretinoinu, gydymo laikotarpiu ir po jo, nes, nors ir retai, abu vaistai gali sukelti laikiną intrakranialinio spaudimo padidėjimą, kuris savaime išnyksta baigus gydymą.
· Beta laktaminiai antibiotikai. Negalima tuo pačiu metu vartoti Doxy-M-ratiopharm ir beta laktaminių antibiotikų (tokių kaip penicilinai ir cefalosporinai), nes laboratoriniais tyrimais nustatyta, kad sumažėja šių vaistų antibakterinis poveikis.
· Teofilinas. Kartu vartojant teofilino (vaisto bronchų astmai gydyti) ir Doxy-M-ratiopharm, šalutinis poveikis virškinimo traktui gali pasireikšti dažniau.
· Ličio vaistai. Aprašytas vienas atvejis, kai vartojant kartu doksiciklino ir ličio vaistų (vaistų maniakinei depresinei būsenai (tam tikrai būsenai, kai pakili nuotaika kaitaliojasi su prasta) gydyti) padidėjo ličio kiekis kraujyje ir atsirado tokių centrinės nervų sistemos sutrikimų kaip sumišimas (konfūzija) ir kliedesys. Vienu metu gydant doksiciklinu ir ličio vaistais, reikia atidžiai sekti ličio kiekį ligonio kraujyje.

Doxy-M-ratiopharm vartojimas su maistu, gėrimais ir alkoholiu
Kartu su Doxy-M-ratiopharm nevartokite pieno, pieno produktų ar vaisių sulčių, kurių sudėtyje yra kalcio. Tarp Doxy-M-ratiopharm ir tokių produktų vartojimo reikia daryti 2-3 valandų pertraukas (žr. sk. „Kiti vaistai ir Doxy-M-ratiopharm“).
Doksiciklino irimą organizme skatina nuolat vartojamas alkoholis. Tuomet Doxy-M-ratiopharm 100 mg tabletės nesukelia tinkamo poveikio, nes nesusidaro pakankama vaisto koncentracija kraujyje.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumo laikotarpis
Nėštumo laikotarpiu doksiciklino vartoti negalima.
Rizika, susijusi su tetraciklinų vartojimu nėštumo laikotarpiu labiausiai susijusi su dantų ir skeleto vystymųsi.

Žindymo laikotarpis
Tetraciklinai išsiskiria į žindyvės pieną, todėl žindymo laikotarpiu jų vartoti negalima.

Vairavimas ir mechanizmų valdymas
Vartojant tetraciklinų pastebėta pavienių, paprastai praeinančių, trumparegystės (miopijos) atvejų, dėl kurių gali sumažėti gebėjimas vairuoti automobilį ir valdyti mechanizmus.

Doxy-M-ratiopharm sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Doxy-M-ratiopharm 

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją.
Vartojimas vaikams nuo 8 iki 12 metų 
Doksiciklino vartojimą ūminių infekcijų gydymui vaikams nuo 8 iki 12 metų būtina atidžiai pagrįsti tuomet, jeigu nėra kitų vaistų, kiti vaistai neveiksmingi arba yra kontraindikacijų jų vartojimui.
Tokiais atvejais ūminių infekcijų gydymui vartojamos tokios dozės:
· vaikams, kurių svoris 45 kg arba mažesnis: pradinė dozė yra 4,4 mg/kg (vienkartinė dozė arba padalyta į dvi dozes); palaikomoji dozė yra 2,2 mg/kg (vienkartinė dozė arba padalyta į dvi dozes). Vartojimo trukmė priklauso nuo to, kokia infekcinė liga gydoma. 
sunkesnių infekcijų atvejais visą gydymo laiką reikia skirti 4,4 mg/kg dozę.
· vaikams, kurių svoris daugiau kaip 45 kg: reikia vartoti suaugusiems tinkamą dozę: 200 mg pirmą gydymo dieną, vėliau 100 mg per parą. Vartojimo trukmė priklauso nuo to, kokia infekcinė liga gydoma. 

Suaugusieji pacientai ir vaikai nuo 12 iki 18 metų
200 mg pirmą vartojimo parą, vėliau 100 mg per parą. Vartojimo trukmė priklauso nuo to, kokia infekcinė liga gydoma. 

Senyvi pacientai
Specialių dozavimo reikalavimų nėra.

Dozavimo rekomendacijos specialiais atvejais
Ūminis vyrų gonorėjinis uretritas (šlaplės uždegimas)
Gerti po dvi tabletes (tai atitinka 200 mg doksiciklino) per parą, 7 paras.

Ūminis gonorėjinis epididimitas (antsėklidžio uždegimas)
Gerti po dvi tabletes (tai atitinka 200 mg doksiciklino) per parą, 10 parų.

Ūminė gonokokinė moterų infekcinė liga
Gerti po dvi tabletes (tai atitinka 200 mg doksiciklino) per parą; jas reikia gerti mažiausiai 7 paras.
Būtina kontroliuoti gonokokinės infekcinės ligos gydymo veiksmingumą: baigus gydyti, po 3-4 parų turi būti daromas pasėlis.

Sifilis (pirminis ir antrinis, kai pacientas alergiškas penicilinams)
Gerti po dvi tabletes (tai atitinka 200 mg doksiciklino) per parą; (galima išgerti abi tabletes iškart), jas reikia gerti 15 parų.

Odos ligos, įskaitant sunkias užkrėstų paprastųjų spuogų formas
Gerti po vieną tabletę per parą (tai atitinka 100 mg doksiciklino); tokią dozę reikia gerti 7-21 paras.
Vėliau galima vartoti po 50 mg doksiciklino per parą (šiam tikslui yra speciali vaisto forma) -palaikomąjį gydymą galima tęsti 2-3 savaites. Atsižvelgiant į gydymo veiksmingumą, ilgalaikį spuogų gydymą mažomis doksiciklino dozėmis (po 50 mg per parą) galima tęsti iki 12 savaičių.

Laimo liga (boreliozė) (I stadija)
Reikia gerti po dvi tabletes (tai atitinka 200 mg doksiciklino) per parą 2-3 savaites (mažiausiai 14 parų).

Inkstų funkcijos sutrikimas
Esant inkstų funkcijos sutrikimui, dažniausiai doksiciklino dozės mažinti nereikia.

Vartojimo būdas ir trukmė
Doxy-M-ratiopharm reikėtų gerti reguliariai arba ryte per pusryčius, arba kito valgymo metu, gausiai užsigeriant skysčiu, pvz., stikline vandens (tik ne pienu ar pieno produktais). Kai vaisto vartojama valgant, mažėja virškinimo trakto sutrikimų.

Kiek laiko reikia vartoti Doxy-M-ratiopharm?
Įprastų bakterinių infekcinių ligų gydymo trukmė priklauso nuo ligos eigos. Dažniausiai vaisto pakanka vartoti 5-21 paras. Gydymo trukmę nustato gydytojas (žr. taip pat aukščiau Dozavimo rekomendacijos specialiais atvejais). Po to, kai ligos simptomai išnyksta, gydymą dar reikia tęsti 1-3 paras.
Jei nustatyta, kad ligą sukėlė beta hemolizinis streptokokas, norint išvengti ligos pasekmių (pvz., reumato ar glomerulonefrito), gydyti reikia mažiausiai 10 parų.

Nustatyta tokia minėtų ligų gydymo trukmė:
· vyrų ūminis gonorėjinis uretritas	7 paros;
· ūminis gonorėjinis epididimitas	10 parų;
· ūminė gonokokinė infekcinė moterų liga	mažiausiai 7 paros;
· sifilis (esant pirminei ar antrinei alergijai penicilinui) 	 15 parų;
· Laimo liga (boreliozė) (I stadija)	2-3 savaites.

Vartojant vaisto ilgai (t.y. ilgiau nei 21 parą), reikia reguliariai tirti kraują, inkstų ir kepenų funkciją. 

Norint išvengti vartojimo klaidų, visuomet kartu su vaistu gerkite pakankamai skysčių; gerkite vaisto būdami vertikalioje padėtyje (sėdėdami arba stovėdami). Praėjus 10-15 minučių reikėtų vėl gausiai išgerti skysčio!
Jeigu manote, kad Doxy-M-ratiopharm 100 mg tabletės veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Doxy-M-ratiopharm dozę
Iki šiol apie apsinuodijimą doksiciklinu pranešimų nebuvo. Bet visgi, jeigu atsirado įtarimas, kad išgėrėte pernelyg daug doksiciklino, pasakykite apie tai gydytojui, nes perdozavus vaisto yra kepenų ir inkstų pažeidimo, kasos uždegimo pavojus.
Įtarus bet kokį perdozavimą, gydytojas įvertins simptomus ir Jūsų būklę. 

Pamiršus pavartoti Doxy-M-ratiopharm
Negalima vartoti dvigubos dozės norint kompensuoti praleistą dozę. Vartokite Doxy-M-ratiopharm gydytojo nustatyta tvarka.

Nustojus vartoti Doxy-M-ratiopharm
Tabletes visada reikia vartoti tiek laiko, kiek paskirta, net jeigu jaučiatės geriau. Gydymą baigus per anksti, vėl gali pasireikšti infekcinė liga. Be to, bakterijos gali tapti atsparios vaisto poveikiui ir ligą bus sunkiau išgydyti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Atsiradus šalutinio poveikio požymių, reikia baigti vartoti Doxy-M-ratiopharm ir nedelsiant kreiptis į gydytoją.

Nepageidaujamo poveikio dažnis apibūdinamas taip: labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų), dažni šalutinio poveikio reiškiniai (gali pasireikšti rečiau kaip 1 iš 10 asmenų), nedažni šalutinio poveikio reiškiniai (gali pasireikšti rečiau kaip 1 iš 100 asmenų), reti šalutinio poveikio reiškiniai (gali pasireikšti rečiau kaip 1 iš 1 000 asmenų):, labai reti šalutinio poveikio reiškiniai (gali pasireikšti rečiau kaip 1 iš 10 000 asmenų) ir šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis).

Infekcijos ir infestacijos
Dažnis nežinomas: nejautrių mikroorganizmų dauginimasis, galintis sukelti kandidozę, glositą (liežuvio uždegimas), stafilokokinės kilmės enterokolitą (žarnų uždegimas), pseudomembraninį kolitą (padidėjęs Clostridium difficile augimas), vietinį uždegimą - išangės uždegimą, stomatitą (burnos gleivinės uždegimas), vaginitą (dėl Candida grybelio padidėjusio augimo).

Kraujo ir limfinės sistemos sutrikimai
Dažnis nežinomas: anemija (mažakraujystė), trombocitopenija (trombocitų sumažėjimas kraujyje), neutropenija, leukopenija (leukocitų skaičiaus sumažėjimas), leukocitozė (leukocitų skaičiaus padidėjimas).

Imuninės sistemos sutrikimai
Dažnis nežinomas: padidėjusio jautrumo reakcijos (įskaitant anafilaksinį šoką, anafilaksiją, hipotenziją (žemą kraujo spaudimą), angioneurozinę edemą (patinimas), dusulį, seruminę ligą (generalizuota alerginė reakcija), periferinę edemą (galūnių patinimas), tachikardiją (dažnas širdies plakimas), dilgėlinę), Jarišo-Herksheimerio reakcija (žr. skyrių „Įspėjimai ir atsargumo priemonės“).

Nervų sistemos sutrikimai
Reti: galvos skausmas.
Dažnis nežinomas: gerybinė intrakranijinė hipertenzija (gali sutrikti regėjimas, skotoma (išnykęs ar pablogėjęs regėjimas tam tikroje vietoje), diplopija (matomų daiktų dvejinimasis), ilgalaikis regėjimo netekimas).
Labai reti: parestezija (tariamas jutimas), neramumas ir baimės jausmas.

Virškinimo trakto sutrikimai
Reti: pykinimas, viduriavimas, dispepsija, liežuvio ir burnos gleivinės uždegimas.
Labai reti: pilvo skausmas, juodos liežuvio apnašos. 
Dažnis nežinomas: vėmimas, rijimo sutrikimas, ezofagitas (stemplės uždegimas), stemplės išopėjimas, kasos uždegimas, dantų emalio hipoplazija (neišsivystymas), dantų emalio spalvos pakitimas, juodasis gauruotasis liežuvis. Uoslės ir skonio pakitimai arba visiškas jų išnykimas.

Kepenų, tulžies pūslės ir latakų sutrikimai
Dažnis nežinomas: hepatitas (kepenų uždegimas), gelta, kepenų nepakankamumas, kepenų funkcijos rodiklių pakitimas (laikinas).

Odos ir poodinio audinio sutrikimai
Reti:  bėrimas (įskaitant išbėrimą dėmėmis, paraudimą), niežulys, odos hiperpigmentacija (patamsėjimas)*.
Labai reti: padidėjusio jautrumo šviesai reakcijos (oda parausta, paburksta, susidaro pūslių).
Dažnis nežinomas: eksfoliacinis dermatitas (odos bėrimas, niežėjimas), daugiaformė eritema (odos bėrimas raudonomis paburkusiomis dėmėmis, pūslėmis, karščiavimas), Stevens-Johnson sindromas (staigus ir labai stiprus odos bėrimas pūslėmis, kurios virsta erozijomis), toksinė epidermio nekrolizė (tai sunkus odos bėrimas ryškiomis raudonomis dėmelėmis, kurios susilieja, padidėja, ant jų atsiranda didelių plokščių pūslių, oda lupasi dideliais plotais), fotoonicholizė (saulės šviesos poveikio sukeltas nago atsiskyrimas nuo guolio), vaistų sukeltas odos bėrimas su eozinofilija ir sisteminiais simptomais (angl. DRESS syndrome (Drug Rash with Eosinophilia and Systemic Symptoms)). Išskirtinė odos alerginė reakcija (fiksuotas vaistino sukeltas bėrimas), kuris paprastai kartojasi toje pačioje (-se) vietoje (-ėse) pakartotinai vartojant vaistą ir gali atrodyti kaip apvalios arba ovalios odos paraudimo ir patinimo dėmės, pūslės (dilgėlinė), niežėjimas.
* Nuolat vartojant doksiciklino.

Skeleto, raumenų ir jungiamojo audinio sutrikimai
Labai reti: sąnarių skausmas.
Dažnis nežinomas: raumenų skausmas.

Inkstų ir šlapimo takų sutrikimai 
Labai reti: intersticinis nefritas (ūmus inkstų kanalėlių ir audinio tarp kanalėlių uždegimas), ūminis inkstų funkcijos nepakankamumas ir anurija.
Dažnis nežinomas: padidėjęs šlapalo kiekis kraujyje.

Jeigu jums pasireikštų bent vienas iš toliau nurodytų šalutinių reiškinių, kuo greičiau kreipkitės į gydytoją: Jarišo–Herksheimerio reakcija, sukelianti karščiavimą, šalktkrėtį, galvos skausmą, raumenų skausmą ir odos bėrimą, kuri paprastai praeina savaime. Ji pasireiškia vos pradėjus spirochetų sukeliamų infekcijų, kaip pavyzdžiui Laimo ligos, gydymą doksiciklinu.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Doxy-M-ratiopharm 

Šį vaistą laikykite vaikams nepastebimoje ir nepasiekiamoje vietoje. 
Laikyti ne aukštesnėje kaip 30 °C temperatūroje.

Ant dėžutės ir lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Doxy-M-ratiopharm sudėtis
· Veiklioji medžiaga yra doksiciklinas. Kiekvienoje tabletėje yra 104,1 mg doksiciklino monohidrato (atitinkančio 100 mg doksiciklino).
· Pagalbinės medžiagos yra mikrokristalinė celiuliozė, karboksimetilkrakmolo A natrio druska, talkas, magnio stearatas, koloidinis bevandenis silicio dioksidas.

Doxy-M-ratiopharm išvaizda ir kiekis pakuotėje
Doxy-M-ratiopharm 100 mg tabletės yra žalsvai gelsvos, nevientisos „marmurinės“ spalvos, apvalios, abipus išgaubtos, vienoje pusėje yra laužimo vagelė. 
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Kartono dėžutėje yra 10 tablečių, supakuotų į PVC/PVDC aliuminio lizdinę plokštelę.

Registruotojas ir gamintojas
Registruotojas
ratiopharm GmbH Graf-Arco-Str. 3 89079 Ulm Vokietija

Gamintojas
Merckle GmbH
Ludwig-Merckle-Str.3
89143 Blaubeuren
Vokietija 

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics
Molėtų pl. 5
LT-08409 Vilnius
Tel. +370 5 266 02 03

Šis pakuotės lapelis paskutinį kartą peržiūrėtas 2025-10-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

